
VENDIM

Nr. 189, datë 4.4.2019
PËR KALIMIN NË PËRGJEGJËSI ADMINISTRIMI TË MINISTRISË SË TURIZMIT DHE MJEDISIT DHE REVOKIMIN E SË DREJTËS SË PRONËSISË BASHKISË VLORË PËR SIPËRFAQEN PREJ 19 298,58 m2, NGA TRUALLI FUNKSIONAL I PRONËS NR. 904, ME EMËRTIM “AKADEMIA E DETARISË”, ME VENDNDODHJE NË SKELË, VLORË, SI DHE PËR NJË NDRYSHIM NË VENDIMIN NR. 81, DATË 8.2.2017, TË KËSHILLIT TË MINISTRAVE, “PËR KALIMIN NË PRONËSI, NGA MINISTRIA E MBROJTJES TE BASHKIA VLORË, TË DISA OBJEKTEVE DHE TË DISA SIPËRFAQEVE NGA TRUALLI FUNKSIONAL I PRONËS NR. 904, ME EMËRTIM ‘AKADEMIA E DETARISË’, ME VENDNDODHJE NË SKELË, VLORË, DHE PËR NJË NDRYSHIM NË VENDIMIN NR. 515, DATË 18.7.2003, TË KËSHILLIT TË MINISTRAVE, ‘PËR MIRATIMIN E LISTËS SË INVENTARIT TË PRONAVE TË PALUAJTSHME SHTETËRORE, TË CILAT I KALOJNË NË PËRGJEGJËSI ADMINISTRIMI MINISTRISË SË MBROJTJES’, TË NDRYSHUAR” 
Në mbështetje të nenit 100 të Kushtetutës, të neneve 13 e 15, të ligjit nr. 8743, datë 22.2.2001, “Për pronat e paluajtshme të shtetit”, të ndryshuar, të shkronjës “a”, të nenit 8/a, të ligjit nr. 8744, datë 22.2.2001, “Për transferimin e pronave të paluajtshme të shtetit në njësitë e qeverisjes vendore”, të ndryshuar, si dhe të pikës 3, të nenit 34, të ligjit nr. 93/2015, “Për turizmin”, të ndryshuar, me propozimin e ministrit të Turizmit dhe Mjedisit, Këshilli i Ministrave

VENDOSI:

1. Kalimin në përgjegjësi administrimi të Ministrisë së Turizmit dhe Mjedisit dhe revokimin e së drejtës së pronësisë Bashkisë Vlorë për sipërfaqen prej 19 298,58 (nëntëmbëdhjetë mijë e dyqind e nëntëdhjetë e tetë presje pesëdhjetë e tetë) m², në zonën kadastrale 8602, për pasuritë me nr. 35/6, nr. 35/49 e nr. 35/140, brenda territorit të pronës nr. 904, me emërtim “Akademia e Detarisë”, me vendndodhje në Skelë, Vlorë, sipas planvendosjes, që i bashkëlidhet këtij vendimi dhe është pjesë përbërëse e tij.

2. Sipërfaqja e truallit e përmendur në pikën 1, të këtij vendimi, të hiqet nga lista e inventarit të pronave të paluajtshme shtetërore, që i kanë kaluar në pronësi Bashkisë Vlorë, me vendimin nr. 81, datë 8.2.2017, të Këshillit të Ministrave, “Për kalimin në pronësi, nga Ministria e Mbrojtjes te Bashkia Vlorë, të disa objekteve dhe të disa sipërfaqeve nga trualli funksional i  pronës nr. 904, me emërtim ‘Akademia e Detarisë’, me vendndodhje në Skelë, Vlorë, dhe për një ndryshim në vendimin nr. 515, datë 18.7.2003, të Këshillit të Ministrave, ‘Për miratimin e listës së inventarit të pronave të paluajtshme shtetërore, të cilat i kalojnë në përgjegjësi administrimi Ministrisë së Mbrojtjes’, të ndryshuar”.
3. Ngarkohen Ministria e Turizmit dhe Mjedisit, Bashkia Vlorë dhe Agjencia Shtetërore e Kadastrës (Zyra Qendrore e Regjistrimit të Pasurive të Paluajtshme) për zbatimin e këtij vendimi.

Ky vendim hyn në fuqi pas botimit në Fletoren Zyrtare.

